Jesaja 9:6 Die Kind word gebore “tot vrede sonder einde”. Die Seun wat kom brei die heerskappy van de Vredevors so uit dat die vrede sonder einde kom. Die engele sing in die Kersnag van vrede op aarde. Die Here Jesus wat gekom het is self die Vrede. Hy is dit wat deur stryd en lyding heen vir wie glo vrede met God gemaak het. Hy het ons deur Sy dra van die straf, wat ons verdien het, met God versoen. Hy is dit ook wat mense wat teenoor mekaar gestaan het met mekaar versoen. Selfs so dat hulle saam as broers en susters in een gemeente kan leef. Ons lees oor die muur wat tussen die Jode en die ander volke gestaan het in Efese 2.
Die Gees vertel ons daar dat deur Christus vir die gelowiges die muur afgebreek is. Ons lees daaroor: “Maar nou is julle een met Christus Jesus. Julle wat vroeër ver van God gelewe het, het nou naby gekom deur die bloed van Christus. Christus is ons vrede, Hy wat die twee, Jode en nie-Jode, een gemaak het. Deur Sy liggaam te gee, het hy die vyandskap afgebreek wat vroeër soos ’n muur skeiding gemaak het. ….. Deur Sy dood aan die kruis het Hy ’n einde gemaak aan die vyandskap en die twee met God versoen en tot een liggaam verenig.” Wie in Christus regtig vrede met God soek, is een met almal wat dit op hierdie wêreld doen. In die kerk word die regte eenheid en vrede as dit reg is nie deur velkleur, taal of tot watter volk iemand behoort verhinder nie. Die vrede met God verenig mensen van al die nasies deur Christus in vrede. Saam is ons deur Christus God se volk!